Традыцыйна ўрачыстасці пачаліся з мітынгу ля помніка ў гарадскім скверы на цэнтральнай плошчы. На яго сабраліся прадстаўнікі працоўных калектываў горада, ваеннаслужачыя воінскіх часцей, якія размешчаны на тэрыторыі раёна, навучэнцы школ і дзяржаўнага каледжа. Прысутных прывітаў кіраўнік раёна Сяргей Чэпік. Ён падкрэсліў, што Дзень Незалежнасці гісxadтарычна звязаны з датай вызвалення Беларусі ад нямецка-фашысцкіх захопнікаў. Складаны шлях прайшоў наш народ, каб сёння жыць свабодна. Свята з’яўляецца сімвалам мужнасці і гераізму, адзінства нашага грамадства, міру і стабільнасці, пераемнасці пакаленняў. Старшыня райвыканкама падзякаваў ветэранам за іх вялікі ўклад у набліжэнне Перамогі, стваральную працу ў мірны час, патрыятычнае выхаванне моладзі. А таксама запэўніў, што сучаснае пакаленне зберагае славу дзядоў і прадзедаў, памнажае іх здабыткі. Дынамічна развіваецца і наш раён. На Пастаўшчыне ўзводзіцца жыллё, стабільна працуюць прамысловыя прадпрыемствы, развіваюцца бізнес і прадпрымальніцтва. Усё гэта з’яўляецца падставай для гонару за родны край.